KLASA: 034-05/25-01/27

URBROJ: 711-02-02/07-2025-6

Zagreb, 27. veljače 2025.

**VINKO DEBELJAK**

**direktor trgovačkog društva LIPKOM SERVISI d.o.o.**

**Predmet: mišljenje na zahtjev obveznika Vinka Debeljaka**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 20. veljače 2025. zaprimilo zahtjev za mišljenjem kojeg je podnio obveznik Vinko Debeljak, direktor trgovačkog društva LIPKOM SERVISI d.o.o.

Obveznik u zahtjevu navodi da odlukom Skupštine društva u kojem je direktor (LIPKOM SERVISI d.o.o.) odrađuje otkazni rok od 30 dana. Navodi da mu sljedeći posao neće biti dužnosnički te neće trebati popunjavati obrazac imovinske kartice, pa traži mišljenje Povjerenstva što mu je činiti u konkretnom slučaju.

U svrhu davanja potpunog mišljenja, Povjerenstvo je dana 21. veljače 2025. od obveznika zatražilo podatak o nazivu novoga radnog mjesta na koje se isti zaposlio, nazivu i osobnom identifikacijskom broju novog poslodavca, podatke je li djelatnost novog poslodavca istovjetna djelatnosti društva LIPKOM SERVISI d.o.o., jesu li poslovi novoga radnog mjesta na bilo koji način vezani za društvo LIPKOM SERVISI d.o.o. te je li novi poslodavac bio u poslovnom odnosu s društvom LIPKOM SERVISI d.o.o. za vrijeme dok je obveznik obnašao dužnost direktora u navedenom društvu ili je nad tim društvom obavljao nadzorne funkcije.

Obveznik se na navedeno traženje Povjerenstva očitovao dana 24. veljače 2025. navevši da mu otkazni rok traje do 14. ožujka 2025. te da je u razgovoru s jednom građevinskom tvrtkom u Novskoj u kojoj bi trebao raditi posao inženjera gradilišta, ali da još nema ništa službeno potpisano. Radi se o društvu VENKA GRADNJA d.o.o., OIB: 53495746568, koje nema nikakav poslovni odnos s društvom LIPKOM SERVISI d.o.o.

Povodom navedenog zahtjeva obveznika, Povjerenstvo u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 73. sjednici održanoj 27. veljače 2025. je obvezniku dalo mišljenje kako slijedi.

Člankom 8. stavkom 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Povjerenstvo je uvidom u Registar obveznika i Registar imovinskih kartica koje vodi i ustrojava te uvidom u Sudski registar Trgovačkog suda u Zagrebu utvrdilo da Vinko Debeljak profesionalno obnaša dužnost direktora trgovačkog društva LIPKOM SERVISI d.o.o. od 1. srpnja 2024., a čiji je jedini član Općina Lipovljani kao jedinica lokalne samouprave.

Uvidom u navedeni Sudski registar Povjerenstvo je utvrdilo da je jedini član i direktor trgovačkog društva VENKA GRADNJA d.o.o. Mario Pranjić.

Uvidom u Registar imovinskih kartica utvrđeno je da je imenovani obveznik podnio samo jednu imovinsku karticu i to dana 16. prosinca 2024. povodom stupanja na dužnost direktora društva LIPKOM SERVISI d.o.o.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu toga Zakona pa je stoga Vinko Debeljak, povodom obnašanja dužnosti direktora društva LIPKOM SERVISI d.o.o., obveznik ZSSI-a te je dužan postupati u skladu s njegovim odredbama.

Odredbom članka 23. stavka 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom, kao i da se navedeno ograničenje primjenjuje 18 mjeseci nakon prestanka obavljanja dužnosti. Stavkom 2. istog članka propisano je da obveznici, koji prema posebnim zakonima uživaju pravo na naknadu plaće nakon prestanka dužnosti, ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, osim ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti, stavkom 4. je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu, dok je stavkom 6. istog članka ZSSI-a propisano da su obveznici, u roku od 15 dana od dana proteka 12 mjeseci od prestanka obnašanja dužnosti, obvezni podnijeti Povjerenstvu imovinsku karticu.

S obzirom da iz očitovanja obveznika proizlazi da u ovom konkretnom slučaju nisu ispunjeni uvjeti iz citiranog članka 23. stavka 1. i 2. ZSSI-a, nema zapreke u smislu ZSSI-a da se obveznik Vinko Debeljak zaposli u društvu VENKA GRADNJA d.o.o. na radnom mjestu inženjera gradilišta.

U odnosu na dužnost podnošenja imovinskih kartica, Povjerenstvo upućuje obveznika da je u roku od 30 dana po prestanku obnašanja dužnosti direktora društva LIPKOM SERVISI d.o.o. dužan podnijeti imovinsku karticu, kao i u roku od 15 dana od dana proteka dvanaest mjeseci od prestanka obnašanja navedene dužnosti. S obzirom da je uvidom u Registar imovinskih kartica utvrđeno da obveznik do 31. siječnja 2025. nije podnio imovinsku karticu povodom godišnje obveze podnošenja za 2024. godinu, isti se upućuje bez odgode Povjerenstvu podnijeti navedenu imovinsku karticu, i to sa stanjem na dan 31. prosinca 2024. sukladno članku 10. stavku 5. ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Vinko Debeljak, elektroničkom poštom
2. Objava na mrežnim stranicama Povjerenstva
3. Pismohrana